CELEX: C2007/235/22
Language: lv
Date: 2007-10-06 00:00:00
Title: Lieta T-264/07: Prasība, kas celta 2007. gada 18. jūlijā — CSL Behring /Komisija un EMEA

6.10.2007   
            
            
               LV
            
            
               Eiropas Savienības Oficiālais Vēstnesis
            
            
               C 235/12
            
         Prasība, kas celta 2007. gada 18. jūlijā — CSL Behring/Komisija un EMEA
   
   (Lieta T-264/07)
   (2007/C 235/22)
   Tiesvedības valoda — vācu
   Lietas dalībnieki
   
      Prasītāja: CSL Behring GmbH, Marburg (Vācijas Federatīvā Republika) (pārstāvji — C. König, profesors, un F. Leinen, advokāts)
   
      Atbildētājas: Eiropas Kopienu Komisija un Eiropas Zāļu aģentūra (EMEA)
   Prasītājas prasījumi:
   
               —
            
            
               saskaņā ar EKL 231. panta pirmo daļu atcelt EMEA2007. gada 24. maija lēmumu lietā “Human Fibrinogen — Application for Orphan Medicinal Product Designation — EMEA/OD/018/07”, kuru prasītāja ir saņēmusi 2007. gada 24. maijā,
            
         
               —
            
            
               saskaņā ar Pirmās instances tiesas Reglamenta 87. panta 2. punktu piespriest atbildētājai atlīdzināt tiesāšanās izdevumus.
            
         Pamati un galvenie argumenti
   Prasītāja vēršas pret EMEA2007. gada 24. maija dokumentu. Prasītāja uzskata, ka ar šo dokumentu EMEA ar likuma spēku atsakās turpināt procedūru par zāļu reti sastopamu slimību ārstēšanai statusa piešķiršanu prasītājas zālēm saskaņā ar Regulas (EK) Nr. 141/2000 (1) 5. panta 1. punktu.
   Prasītāja savu prasību pamato ar diviem prasības pamatiem.
   Pirmkārt, prasītāja apgalvo, ka Regulas Nr. 141/2000 5. panta 1. punkts ir nepareizi interpretēts, kā rezultātā pieteikums par zāļu reti sastopamu slimību ārstēšanai statusa piešķiršanu zālēm ir jāiesniedz pirms pieteikuma par tirdzniecības atļaujas piešķiršanu šīm zālēm. Šī iemesla dēļ šī tiesību norma ir nepareizi piemērota.
   Otrkārt, prasītāja apgalvo, ka Regulas Nr. 141/2000 5. panta 1. punkts ir pretējs primārajām tiesībām un, piemērojot EKL 241. pantu, ir jāatzīst par nepiemērojamu, ja to jāinterpretē tā, ka pieteikums par zāļu reti sastopamu slimību ārstēšanai statusa piešķiršanu zālēm ir jāiesniedz pirms pieteikuma par tirdzniecības atļaujas piešķiršanu šīm zālēm. Šajā sakarā tiek apgalvots, ka šī interpretācija neatbilst Kopienu tiesību īpašuma un profesionālās brīvības pamattiesībām, vienlīdzīgas attieksmes principam un tiesiskās paļāvības principam.
   
      (1)  Eiropas Parlamenta un Padomes 1999. gada 16. decembra Regula (EK) Nr. 141/2000 par zālēm reti sastopamu slimību ārstēšanai (OV L 18, 1. lpp.).